
Nr.30, datë 23.3.2011
 
PËR MIRATIMIN E RREGULLAVE DHE PROCEDURAVE TË BLERJES NGA KESH SHA, SË ENERGJISË ELEKTRIKE, NGA TREGTARËT VENDAS DHE TË HUAJ

Në mbështetje të nenit 3 pika 35/1, nenit 8 pika 2, germa “l“, dhe nenit 9 të ligjit nr.9072, datë 22.5.2003 “Për sektorin e energjisë elektrike”, të ndryshuar, nenit 25 të Rregullave të Praktikës dhe Procedurave të ERE-s, vendimit të Këshillit Ministrave nr.338, datë 19.3.2008 “Për miratimin e modelit të tregut të energjisë elektrike”, të ndryshuar, Bordi i Komisionerëve të ERE-s në mbledhjen e tij të datës 23.3.2011, pasi shqyrtoi kërkesën e KESH sh.a., për miratimin e rregullave dhe procedurave të blerjes nga KESH sh.a., të energjisë elektrike, nga tregtarët vendas dhe të huaj,

Vendosi:

1. Miratimin e rregullave dhe procedurave të blerjes nga KESH sh.a., të energjisë elektrike, nga tregtarët vendas dhe të huaj (bashkëlidhur këtij vendimi). 
2. Drejtoria Juridike dhe Mbrojtjes së Konsumatorit të njoftojë KESH sh.a., për vendimin e Bordit të Komisionerëve. 
Ky vendim hyn në fuqi menjëherë. 
Ky vendim botohet në Fletoren Zyrtare.

	 KRYETARI
 Bujar Nepravishta


RREGULLORE 
E PROCEDURAVE TË BLERJES NGA KESH SHA (KESH GEN/ FPSH) 
TË ENERGJISË ELEKTRIKE, NGA TREGTARËT VENDAS DHE TË HUAJ

Neni 1
Baza ligjore

Kjo rregullore hartohet në zbatim të:
- nenit 8 pika 2 germa l të ligjit nr.9072, datë 22.5.2003 “Për sektorin e energjisë elektrike”, të ndryshuar, 
- vendimit të Këshillit të Ministrave nr.338, datë 19.3.2008 “Për miratimin e modelit të tregut të energjisë elektrike”, të ndryshuar, si dhe 
- rregullave të tregut shqiptar të energjisë elektrike, të miratuara me vendimin nr.68, datë 23.6.2008 të Bordit të Komisionerëve të Entit Rregullator të Energjisë. 

Neni 2
Objekti dhe qëllimi

1. Objekti i kësaj rregulloreje është përcaktimi i procedurave për blerjen nga KESH sh.a. (KESH GEN/ FPSH) të energjisë elektrike nga tregtarët vendas apo të huaj, për të:
i) siguruar diferencat e sasive të energjisë elektrike, të cilat nuk arrijnë të plotësohen nga prodhimi vendas dhe garantuar furnizimin me energji elektrike të konsumatorëve tariforë, në përputhje me parimet dhe dispozitat e modelit dhe rregullave të tregut të energjisë elektrike; 
ii) mundësuar optimizimin e shfrytëzimit të rezervës hidroenergjetike apo për përfitim ekonomik.


2. Qëllimi i kësaj rregulloreje është:
i) të përcaktojë procedura eficente dhe praktike për KESH sh.a. (KESH GEN/ FPSH) për blerjen e energjisë elektrike nga tregtarët; 
ii) të sigurojë blerje të energjisë elektrike me kosto sa më të ulët; 
iii) të nxitë pjesëmarrjen e tregtarëve në procesin e blerjes së energjisë elektrike; 
iv) të nxitë konkurrencën në procesin e blerjes së energjisë elektrike;
v) të sigurojë transparencë, si dhe një trajtim të barabartë për të gjithë tregtarët, pjesëmarrës në procedurat e blerjes së energjisë elektrike.

Neni 3
Parimet

Procedurat e blerjes së energjisë elektrike, sipas kësaj rregulloreje, do të realizohen në përputhje me parimet e barazisë, konkurrencës dhe transparencës.

Neni 4
Përcaktime

Në këtë rregullore termat e përdorur më poshtë do të kenë kuptimin:
1. ERE: do të thotë Enti Rregullator i Energjisë, i cili është institucioni rregullator i sektorit të energjisë elektrike dhe gazit natyror.
2. Autoriteti blerës/blerësi: do të thotë Korporata Elektroenergjetike Shqiptare KESH sh.a. me strukturat e saj KESH Gen dhe Furnizuesi Publik me Shumicë (FPSH), të cilat kryejnë përkatësisht aktivitetin e prodhimit të energjisë elektrike dhe atë të furnizuesit publik me shumicë, sipas licencave të lëshuara nga Enti Rregullator i Energjisë dhe që në bazë të modelit dhe rregullave të tregut të energjisë elektrike kanë përgjegjësi për blerjen e energjisë elektrike nga tregtarët për të siguruar furnizim të mjaftueshëm për OSSH/Furnizuesin Publik me Pakicë (FPP) sipas kërkesës së këtij të fundit, me qellim furnizimin pa ndërprerje të konsumatorëve/klientëve tariforë.
3. Titullari i autoritetit blerës: do të thotë Drejtori i Përgjithshëm/Administratori i KESH sh.a. ose personi i autorizuar prej tij në mënyrë të dokumentuar.
4. OSSH/FPP: do të thotë operatori i sistemit të shpërndarjes/furnizuesi publik me pakicë, i cili në bazë të modelit dhe rregullave të tregut të energjisë elektrike kryen aktivitetin e shpërndarjes dhe të shitjes me pakicë të energjisë elektrike për konsumatorët/klientët tariforë.
5. Blerje e energjisë elektrike: do të thotë kalimi në sasi dhe në kohë i energjisë elektrike nga tregtarët e energjisë elektrike tek autoriteti blerës kundrejt pagesës dhe kushteve të tjera të përcaktuara në kontratën përkatëse të shit-blerjes, dhe sipas procedurave të përcaktuara në këtë rregullore.
6. Plani i optimizimit të burimeve hidroenergjitike: është programi i hartuar mbi baza vjetore, mujore, javore dhe ditore, nga KESH sh.a., i cili përcakton sasinë e energjisë elektrike që do të prodhohet në periudhat kohore, dhe nivelin e rezervuarit të çdo centrali, me qëllim rritjen e sigurisë së furnizimit me energji elektrike dhe efikasitetin e shfrytëzimit të kaskadës nëpërmjet:
- prodhimit eficent të energjisë elektrike prej centraleve të kaskadës;
- kryerjes së transaksioneve fitimprurëse dhe minimizimin e kostove të prodhimit të energjisë;
- minimizimin e kalimit në situatat që imponojnë shkarkimin urgjent të ujit pa përfitim të energjisë elektrike nga kaskada. 
7. Tregtar i energjisë elektrike: do të thotë çdo person fizik apo juridik/shoqëri vendase apo e huaj që ushtron aktivitet të licencuar, për tregtimin e energjisë elektrike me shumicë.
8. Kërkesa/ftesa për ofertë: do të thotë dokumenti zyrtar që autoriteti blerës u drejton tregtarëve të energjisë elektrike për paraqitje të ofertave. 
9. Ofertues: do të thotë tregtari i energjisë elektrike që paraqet një ofertë pas dërgimit të kërkesës/ftesës për ofertë nga autoriteti blerës.

10. Ofertë: do të thotë tërësia e dokumenteve dhe korrespondencës të dërguar me postë, faks, e-mail ose dorazi dhe të administruara nga autoriteti blerës sipas rregullave në fuqi, me anë të të cilave një ofertues dërgon në përgjigje të një “Ftesë për ofertë” të shpallur dhe dërguar nga autoriteti blerës.
11. Terma komercialë: është tërësia e elementeve që kanë të bëjnë me kushtet teknike, sasinë, çmimet e shit-blerjes, lëvrimin, kapacitetet e interkonjeksionit, si dhe tarifat apo pagesat e tjera që shoqërojnë transaksionin e blerjes.
12. Kapacitetet e transmetimit/interkonjeksionit: janë kapacitetet e interkonjeksionit, të cilat i alokohen KESH sh.a./FPSH në bazë të rregullave të tregut shqiptar të energjisë elektrike nga Operatori i Sistemit të Transmetimit (OST sh.a.) apo që sigurohen nga tregtarët, për të mundësuar blerjen nga importi të energjisë elektrike.
 
Neni 5
Përgjegjësitë

Autoritetit blerës është përgjegjës për përcaktimin në sasi dhe në kapacitet, të energjisë elektrike që ai do të blejë sipas procedurave të përcaktuara në këtë rregullore, si dhe për përcaktimin e periudhës kohore dhe programit të lëvrimit të saj që duhet të llogaritet duke marrë parasysh planin e optimizimit të burimeve hidro, të kryer në përputhje me përcaktimet e modelit të tregut të energjisë elektrike, rregullave të tregut të energjisë elektrike, dhe kodeve të funksionimit të rrjetit. 
 
Neni 6
Zbatimi 

Procedurat e blerjes së energjisë elektrike të përcaktuara në këtë rregullore do të zbatohen në rastet:
i) kur nevojat e OSSH/FPP për plotësimin e kërkesës për energji të konsumatorëve/klientëve tariforë nuk arrijnë të plotësohen nga prodhimi vendas; 
ii) dhe/ose për efekt optimizimi të rezervës energjetike apo portofolit ekonomik të autoritetit blerës.

Neni 7
Përjashtim i veçantë

Procedurat e blerjes së energjisë elektrike të përcaktuara në këtë rregullore nuk zbatohen për blerjen e saj nga prodhuesit vendas të licencuar që kanë një marrëveshje shitblerje sipas legjislacionit në fuqi. 

Neni 8 
Kontratat për blerjen e energjisë elektrike

Blerja e energjisë elektrike nga ana e autoritetit blerës prej tregtareve të energjisë elektrike/shoqërive që ofrojnë shitje të energjisë elektrike, në kuptim të nenit 5, të këtyre rregullave kryhet, mbi bazë të kontratave që rrjedhin nga negociatat që autoriteti blerës zhvillon me tregtarët vendas apo të huaj, që ofrojnë të shesin energji elektrike, sipas procedurave dhe kritereve të përcaktuara në këtë rregullore.

Neni 9
Ftesa për blerje të energjisë elektrike

1. Për çdo blerje të energjisë elektrike, në përputhje me këtë rregullore, titullari i autoritetit blerës, harton ftesën me termat përkatës për blerjen e energjisë elektrike. Ftesa përmban të paktën:
- Sasinë e energjisë elektrike në MWh që kërkohet për t’u blerë;
- Grafikun ditor të lëvrimit;
- Kohëzgjatjen e lëvrimit në ditë/muaj/javë;
- Periudhën e plotë kohore të lëvrimit të energjisë elektrike të përcaktuar në marrëdhëniet kontraktuale (shit-blerjes);
- Siguruesin e kapaciteteve të transmetimit; 
- Pikën e lëvrimit të energjisë elektrike (linjën përkatëse të interkonjeksionit),
- Kërkesat për kualifikimin në procedurën e blerjes, siç parashikohet në nenin 10 dhe kriterin e vlerësimit të ofertave.
2. Autoriteti blerës do të publikojë në faqen e tij zyrtare të internetit çdo ftesë për blerje të energjisë elektrike në të njëjtën ditë që fton kompanitë e listuara prej tij, për të marrë pjesë në procesin e blerjes së energjisë. 

Neni 10 
Dokumentacioni ligjor - administrativ

1. Çdo tregtar ofertues që dëshiron të marrë pjesë në procedurën e blerjes së energjisë elektrike duhet të paraqesë pranë autoritetit blerës, dokumentacionin e nevojshëm administrativ që vërteton aftësinë e tij ligjore, si dhe atë të tregtimit të energjisë elektrike, nga institucionet kompetente të shteteve përkatëse ku janë regjistruar dhe ushtron aktivitetin apo ka selinë e tij qendrore, si dhe nga institucionet e shtetit shqiptar si më poshtë vijon:
1.1 Dokumentacionin që vërteton regjistrimin e shoqërisë në regjistrat përkatës tregtar gjyqësor të shtetit në të cilin shoqëria është krijuar apo regjistruar.
1.2 Licencën për tregtimin e energjisë elektrike të lëshuar nga ERE për tregtarët, të cilët janë krijuar apo regjistruar në Republikën e Shqipërisë, apo shtetet përkatëse për ata tregtare të energjisë elektrike, të cilët janë krijuar apo regjistruar jashtë Republikës së Shqipërisë.
1.3 Dokumentacionin e lëshuar nga institucionet kompetente të shtetit përkatës, të cilët vërtetojnë se:
- Tregtari nuk është në proces falimentimi 
- Tregtari nuk është i dënuar për shkelje penale
- Nuk është i dënuar me vendim të gjykatës për çështje që lidhen me aktivitetin e tregtimit të energjisë elektrike
- Kapitalet/asetet e tij nuk janë objekt i procedurave përmbarimore.
2. Në bazë të këtyre dokumenteve, autoriteti blerës do të hartojë listën e shoqërive të përzgjedhura që do të ftohen prej tij në procedurat e blerjes së energjisë elektrike që do të zhvillohen në vazhdimësi.
3. Ky informacion do të kërkohet çdo vit nga të gjithë tregtarët me të cilët autoriteti blerës bashkëpunon ose ka marrëdhënie kontraktore gjatë viteve të fundit. Ky informacion duhet të paraqitet brenda datës 30 nëntor të çdo viti dhe do të jetë i vlefshëm për vitin pasardhës.
4. Tregtarët që shprehin për herë të parë interesin e tyre për të marrë pjesë në procedurat e blerjes së energjisë elektrike, të zhvilluar nga autoriteti blerës, të cilët nuk kanë depozituar dokumentacionin ligjor të kërkuar më parë do të paraqesin dokumentacionin e mësipërm pranë këtij të fundit së bashku me shprehjen e interesit.
5. Pas përfshirjes në listën e shoqërive që autoriteti blerës i dërgon ftesë për pjesëmarrje në procedurat e blerjes, tregtarët/shoqëritë pjesëmarrëse paraqesin në procedurën e blerjes vetëm formularin e ofertës me të dhënat e kërkuara. 

Neni 11 
Kriteret e vlerësimit të ofertave

Në ftesën për blerje që autoriteti blerës i drejton tregtarëve, kandidatë, përcakton kriterin kryesor të vlerësimit të ofertave të kualifikuara sipas kritereve të kualifikimit të përcaktuara në këtë rregullore, i cili në këtë rast do të jetë çmimi/njësi dhe/ose çmimet/njësi më të ulëta, të cilat rezultojnë të tilla në përfundim të procedurës së negocimit. Në rastet e aplikimit të procedurave të blerjes së energjisë elektrike sipas kësaj rregulloreje, autoriteti blerës nuk përllogarit çmim/njësi maksimal të blerjes së energjisë elektrike.

Neni 12
Komunikimi i autoritetit blerës me shoqëritë pjesëmarrëse në procedurat e blerjes së energjisë elektrike

I gjithë komunikimi i autoritetit blerës me shoqëritë pjesëmarrëse në procedurat e blerjes së energjisë do të kryhet njëherazi nëpërmjet faksit dhe e-mailit. Mënyra e komunikimit do të jetë e njëjtë për të gjithë. 

Neni 13
Procedura e vlerësimit dhe negocimit të ofertave 

1. Në bazë të nevojës për blerje të energjisë elektrike të përcaktuar nga KESH sh.a./FPSH, titullari i autoritetit blerës nxjerr urdhrin për zhvillimin e procedurës së blerjes së energjisë elektrike Ky urdhër përbën një akt ekzekutiv të titullarit të autoritetit blerës, që përcakton të dhëna të karakterit tekniko-ekonomik të blerjes së energjisë elektrike, si dhe përcakton anëtarët e komisioneve që do të kryejnë zhvillimin e procedurës së Blerjes. 
Ky urdhër duhet të përmbajë:
- sasinë e energjisë elektrike në MWh që do të blihet; 
- grafikun ditor të lëvrimit të energjisë elektrike; 
- siguruesin e kapaciteteve të transmetimit; 
- kohëzgjatjen e periudhës së lëvrimit të energjisë elektrike; 
- datën/orën e paraqitjes së ofertave;
- kriterin e vlerësimit të ofertave;
- pikën e lëvrimit të energjisë elektrike (linjën përkatëse të interkonjeksionit).
Në çdo rast, titullari i autoritetit blerës mund të përcaktojë në këtë urdhër edhe kërkesa dhe kushte të tjera.
2. Komisioni i blerjes së energjisë elektrike nis ftesën për ofertë, që i drejtohet në mënyrë të njëkohshme e të dokumentuar me faks ose e-mail të gjitha tregtarëve të energjisë elektrike të përcaktuar si më lart në këtë rregullore. Ftesa përmban të paktën kërkesat e përcaktuara në pikën 1 të këtij neni, si dhe në nenin 9. Kjo ftesë për ofertë publikohet në faqen zyrtare të internetit, faqen elektronike të autoritetit blerës në po të njëjtën ditë që iu drejtohet tregtarëve/shoqërive të ndryshme nga autoriteti blerës. 
3. Brenda afatit të përcaktuar në ftesën për ofertë, i cili në çdo rast nuk duhet të jetë më i shkurtër se 24 orë, komisioni i blerjes së energjisë elektrike do të pranojë ofertat e tregtarëve kandidatë që kanë paraqitur ofertë. Komisioni do të bëjë hapjen dhe leximin e ofertave në prani të palëve në orën dhe në datën e përcaktuar në ftesën për ofertë. Komisioni do të vlerësojë jo më vonë se 48 orë nga pranimi i tyre, ofertat e paraqitura, në përputhje me kërkesat e përcaktuara në ftesën që i është drejtuar të gjitha shoqërive dhe atyre shoqërive që kanë shfaqur interes, si dhe do të klasifikojë paraprakisht ofertat që rezultojnë të vlefshme. Komisioni do të zbatojë të njëjtën procedurë edhe në kushtet e paraqitjes së vetëm një ofertë. Komisioni do të bëjë njoftimin për skualifikim të ofertuesve sipas nenit 17 të kësaj rregullore.
4. Komisioni i blerjes negocion me shoqërinë apo shoqëritë e përzgjedhura nga ky komision pas shqyrtimit dhe vlerësimit të ofertave. Komisioni i blerjes në procesin me negocim do të komunikoje me e-mail dhe faks dhe njëherazi brenda 24 orësh, me 5 shoqëritë që kanë paraqitur ofertat me çmimet/njësi më të ulëta apo me më shumë shoqëri deri në plotësimin e gjithë sasisë së kërkuar për prokurim, duke pasur si kusht uljen e çmimit/njësi të paraqitur nga shoqëritë. Komisioni në ftesën për negocim do të përcaktojë afatin e pranimit të ofertave të negociuara, i cili në çdo rast nuk do të jetë më pak se 4 orë pune nga marrja e ftesës për negocim. 


5. Në përfundim të procedurës së negocimit, komisioni i blerjes do t’i paraqesë brenda 24 orëve për miratim titullarit të autoritetit blerës një raport përmbledhës të procedurave të kryera dhe propozimin për shpalljen fituese të tregtarit(ëve)/shoqërisë(ve) që kanë paraqitur çmimet/njësi më të ulëta, deri në plotësimin e sasisë së kërkuar nga KESH sh.a. për blerje të energjisë elektrike.
6. Titullari i autoritetit blerës jo më vonë se 24 orë nga marrja e raportit përmbledhës, në rast të miratimit prej tij, shpall ofertën/ofertat fituese. 
7. Komisioni i blerjes ka përgjegjësinë për ruajtjen e konfidencialitetit të të gjitha ofertave të marra nga tregtarët pjesëmarrës në procedurë.
8. Brenda një afati jo më shumë se 24 orë, nga marrja e vendimit për shpalljen e ofertës/ofertave fituese, autoriteti blerës, do të negociojë për lidhjen e kontratës. Nëse ofertuesi fitues refuzon të lidhë kontratën për blerjen e energjisë elektrike, atëherë autoriteti blerës do të procedojë me negocimin për lidhjen e një kontrate me ofertuesin e radhës, të kualifikuar. 
9. I gjithë dokumentacioni shoqërues i të gjithë procedurës së blerjes së energjisë, së bashku me kontratën e lidhur midis autoritetit blerës dhe ofertuesit(ve) fitues, do të dokumentohet dhe ruhet sipas legjislacionit në fuqi.

Neni 14
Sqarimi dhe korrigjimi i ofertave

1. Për shqyrtimin, vlerësimin dhe krahasimin sa më të drejtë të ofertave të paraqitura nga ofertuesit, autoriteti blerës, kur e gjykon të arsyeshme, u kërkon ofertuesve sqarime ose informacion lidhur me to.
2. Autoriteti blerës korrigjon ato gabime në ofertë, që janë thjesht të një natyre aritmetike, nëse gabimi nuk ndikon drejtpërsëdrejti në kushtet dhe kriteret thelbësore të ofertës.

Neni 15
Deklarata e konfliktit të interesave

Pas pranimit të ofertave, çdo anëtar i komisionit do të nënshkruajë deklaratën, me anë të së cilës shpreh mungesën e konfliktit të interesave të tij me ofertuesit, në përputhje me legjislacionin në fuqi. Nëse një nga anëtarët e Komisionit është në kushtet e konfliktit të interesave me një nga ofertuesit, atëherë Kryetari i Komisionit do t’i kërkojë titullarit të autoritetit blerës zëvendësimin e tij. Deri në emërimin e anëtarit tjetër, Komisioni nuk do të procedojë me vlerësimin e ofertave. 

Neni 16
Njoftimi i fituesit dhe nënshkrimi i kontratës

Njoftimi i fituesit i jepet menjëherë ofertuesit/ve, që ka paraqitur ofertën më të mirë në procesin e negocimit. Njoftimi i fituesit përmban të paktën:
- emrin, adresën e ofertuesit;
- periudhën e furnizimit me energji elektrike; 
- profilin e furnizimit me energji elektrike; 
- sasinë, çmimin/njësi dhe vlerën e kontratës; 
- pikën e lëvrimit të energjisë elektrike (linjën përkatëse të interkonjeksionit);
- mënyrën e sigurimit të kapaciteteve të transmetimit/interkonjeksionit. 
Pas shpalljes së njoftimit të fituesit, autoriteti blerës dhe ofertuesi i shpallur fitues nënshkruajnë kontratën. 

Neni 17
Njoftimi i skualifikimit të ofertuesve

Njoftimi i skualifikimit të ofertave u jepet ofertuesit/ve, menjëherë pas vlerësimit përfundimtar të ofertave. Ky njoftim përmban të paktën:
- emrin, adresën e ofertuesit;
- referencën e procedurës së blerjes; 
- objektin e procedurës së blerjes; 
- periudhën e furnizimit të energjisë elektrike;
- datën e paraqitjes së ofertës;
- shkakun/shkaqet e skualifikimit.

Neni 18
Anulimi i procedurës së blerjes së energjisë elektrike

Autoriteti blerës mund të anulojë procedurën e blerjes së energjisë elektrike për një nga arsyet e mëposhtme: 
- nuk është paraqitur asnjë ofertë brenda afateve kohore të paraqitjes së tyre; 
- asnjë nga ofertat e paraqitura nuk përputhet me kriteret dhe/ose kushtet tekniko-ekonomike, të përcaktuara në “Ftesën për ofertë”;
- për arsye të tjera të vërtetueshme e te dokumentueshme, jashtë kontrollit të autoritetit blerës dhe të paparashikueshme prej tij në kohën e njoftimit apo zhvillimit të procedurës së blerjes së energjisë elektrike, në interes të korporatës apo konsumatorëve tariforë. 

Neni 19
Publikimi në faqen zyrtare të internetit (web-site) i procedurës së blerjes

 Në faqen zyrtare të internetit (web-site) të autoritetit blerës publikohet “Ftesa/kërkesa për ofertë”, raporti përmbledhës ose njoftimeve të tjera me anë të të cilëve autoriteti blerës njofton tregtarët e interesuar për pjesëmarrje në procedurën e blerjes së energjisë elektrike, si dhe shpallja e ofertave fituese/jofituese etj.

Neni 20
Procedura e ankimit administrativ

1. Çdo tregtar ofertues mund të kërkojë rishikim administrativ të procedurës së ndjekur për një blerje, kur gjykon se një vendim i autoritetit blerës është marrë në kundërshtim me këtë rregullore, duke ndjekur hapat e mëposhtëm.
2. Ofertuesi i paraqet me shkrim (me postë, fax, e-mail ose dorazi/me protokoll), titullarit të autoritetit blerës, brenda 24 orësh nga momenti i njoftimit të skualifikimit ose shkeljes së pretenduar, ankesën përkatëse. Në këtë ankesë, ankimuesi duhet të referojë emrin dhe adresën, referimin për procedurën konkrete ku ka marrë pjesë, bazën ligjore dhe përshkrimin e shkeljes së pretenduar. Me marrjen e ankesës si më sipër, titullari i autoritetit blerës pezullon vazhdimin e procedurës së blerjes në fjalë, derisa ankesa të jetë shqyrtuar plotësisht dhe ky shqyrtim të jetë shprehur në formën e një vendimi të shkruar nga titullari i autoritetit blerës, i cili i dërgohet ankimuesit (me postë, fax, e-mail ose dorazi/me protokoll), brenda 24 orësh nga marrja e ankesës. 
3. Në çdo rast të paraqitjes së një ankese, titullari i autoritetit blerës është i detyruar të shprehet me vendim për pranimin, apo refuzimin e ankesës. 
4. Kur subjekti nuk është dakord me trajtimin e ankesës nga titullari i autoritetit blerës atëherë i drejtohet gjykatës për zgjidhjen e mosmarrëveshjes sipas Kodit të Procedurës Civile apo Gjykatës së Arbitrazhit, të përcaktuar nga palët. 

Neni 21
Monitorimi i shitjes së energjisë elektrike

1. Të gjitha operacionet e blerjes së energjisë elektrike do të dokumentohen me saktësi. Asnjë blerje nuk do të kryhet pa dokumentacionin shoqërues të kërkuar, i cili në çdo rast do të mbahet edhe në gjuhën shqipe. 
2. Deri më datë 15 të çdo muaji, titullari i autoritetit blerës paraqet në ERE një raport përmbledhës të zhvillimit të procedurës/ave të blerjes së energjisë elektrike gjatë muajit paraardhës.
3. Autoriteti blerës ka detyrimin që t’i japë në mënyrë transparente ERE-s të gjithë dokumentacionin e kërkuar prej saj, për blerjet e energjisë elektrike në kuadër të autoritetit të ERE-s për të monitoruar autoritetin blerës. 

Neni 22
Rishikimi

Këto rregulla janë objekt rishikimi me vendim të Bordit të Komisionerëve, sipas procedurave të Rregullave të Praktikës dhe Procedurave të ERE-s.

Neni 23
Sanksione

Për shkeljen e këtyre rregullave, kur nuk përben vepër penale, ERE vepron në përputhje me nenin 64, të ligjit nr.9072, datë 22.5.2003 “Për sektorin e energjisë elektrike”, të ndryshuar. 

Neni 24
Hyrja në fuqi

Kjo rregullore hyn në fuqi menjëherë dhe botohet në Fletoren Zyrtare.

